
Motto: “...teoria mea se referă la sistemele naturale auto- 
organizatoare şi se ocupă cu cauzele formelor. Şi consider 
ca fiind cauze ale tuturor acestor forme câmpurile 
organizatoare, câmpurile dătătoare de formă, pe care le 
numesc câmpuri morfice, de la cuvântul grecesc pentru 
formă. Trăsătura originală a cea ce spun este că formele 
societăților, ideilor, cristalelor şi moleculelor depind de 
modul ín care cele precedente au fost, respectiv, 
organizate. Există un fel de memorie a construcţiei în 


E 


câmpurile morfice ale fiecărui tip de lucruri”. 
Rupert Sheldrake 


1. În numărul din 24 septembrie 1981 al revistei NATURE a apărut un editorial 
(nesemnat) având titlul socant “O carte de pus pe foc?” [1]. Articolul — al cărui autor 
s-a dovedit, ulterior, a fi senior-editor-ul John Maddox — se referea în termeni foarte 
critici la o carte apărută în acelaşi an şi considerată “cel mai bun candidat pentru pus 
pe foc din ultimii multi ani" [1]. Totuşi, întrucât “chiar şi cărțile rele nu ar trebui 
arse", nici cartea cu pricina "nu ar trebui arsă (...) ci aşezată cu fermitate la locul ei 
în literatura aberatiilor intelectuale” [1]. Cu alte cuvinte, deşi salvată de la autodafé, 
cartea trebuia în schimb — ca să zicem aşa — “pusă la index". 

Volumul care îl ultragiase pe senior-editor-ul prestigioasei reviste ştiinţifice se 
intitula “O nouă ştiinţă a vieții. Ipoteza cauzalitatii formative" [2] — o ediţie revăzută, 
adăugită şi cu subtitlul uşor schimbat a fost publicată in 1995 [3] — şi îl avea ca autor 
pe biochimistul şi biologul britanic Rupert Sheldrake. Născut în 1942, el a studiat 
biochimia la Clare College din Cambridge, şi, în primii ani de activitate ştiinţifică, a 
elaborat lucrări “cuminţi” în această disciplină, pentru ca apoi să-şi modifice radical 
concepțiile despre modul în care trebuie abordată problematica viului. “Cei mai multi 
biologi — scrie el in prefata la [3] — consideră de la sine înțeles că organismele vii nu 
sunt altceva decât nişte maşini complexe, guvernate numai de legile cunoscute ale 
fizicii şi chimiei. Eu însumi am împărtăşit acest punct de vedere. Dar după o 
perioadă de câţiva ani am ajuns să văd că o asemenea presupunere este dificil de 
justificat. Atunci când atât de putin este realmente înţeles, este deschisă posibilitatea 
ca cel putin unele din fenomenele vieţii să depindă de legi sau elemente inca 


nerecunscute de ştiinţele fizice” [3, p. 9]. 


Reductionismul chimico-fizicalist (sau “abordarea mecanicistă ”, cum îi zice 
Sheldrake) — cu toate progresele imense făcute de biochimie, biologie moleculară 
genetică, biofizică, fiziologie etc. — lasă nerezolvate (sau nu poate rezolva), crede R. 
Sheldrake, unele probleme referitoare la  morfogeneza biologică, ştiinţa 
comportamentului, originea vieţii, evoluţia biologică, psihologie, parapsihologie. De 
pildă, chestiunile neelucidate privind morfogeneza biologică ar fi în număr de patru: 

“Morfogeneza biologică poate fi definită ca procesul devenirii formelor 
caracteristice şi specifice ale organismelor vii. Prima problemă este tocmai cea a 
naşterii formei. Dezvoltarea biologică este epigenetică: apar noi structuri care nu 
pot fi explicate prin desfăşurarea sau dezvoltarea de structuri deja prezente în ou la 
începutul dezvoltării. 

A doua problemă este că multe sisteme aflate în dezvoltare sunt capabile de 
reglaj; cu alte cuvinte, dacă o parte a unui sistem în dezvoltare este îndepărtată (sau 
dacă este adăugată o parte adițională), sistemul continuă să se dezvolte într-un astfel 
de mod încât in final rezultă o structură mai mult sau mai putin normală. 
Demonstrația clasică a acestui fenomen a fost furnizată în anii 1890 de experimentele 
lui H. Driesch cu embrioni de arici de mare. Atunci când una din celulele 
embrionului foarte timpuriu aflat în stadiul bi-celular era omorâtă, celula rămasă dă 
naştere nu unei jumătăți de arici de mare, ci unui mic dar complet arici de mare. În 
mod similar, organisme mici dar complete se dezvoltă după distructia a oricare una, 
două sau trei celule din embrionii aflați în stadiu tetra-celular. Invers, fuziunea a 
două embrioane timpurii de arici de mare are ca rezultat dezvoltarea unui unic arici 
de mare gigant. 

Reglajul a fost demonstrat la multe sisteme aflate în dezvoltare. Totuşi, o dată 
ce dezvoltarea a avansat, această capacitate se pierde deseori după ce a devenit 
determinată soarta diferitelor regiuni. Dar chiar şi în sisteme în care determinarea se 
produce la un stadiu timpuriu, de exemplu la insecte, reglajul se poate produce după 
injurierea oului. 

Rezultate de acest fel arată că sistemele aflate în dezvoltare avansează spre un 
scop morfologic, şi că ele au o anumită proprietate care specifică acest scop şi le 
permite să-l atingă chiar dacă parti ale sistemului sunt îndepărtate şi cursul normal 
al dezvoltării este perturbat. 

A treia problemă este cea a regenerării, fenomen prin care organismele sunt 


capabile să înlocuiască sau să restaureze structuri vătămate. Plantele prezintă o 


gamă uimitoare de abilități regenerative, ca si multe animale inferioare (...). Chiar şi 
multe vertebrate posedă surprinzătoare puteri de regenerare; de pildă, dacă 
cristalinul este îndepărtat chirugical din ochiul unei salamandre de apă, un nou 
cristalin se regenerează dinspre marginea irisului; în dezvoltarea embrionara 
normală, cristalinul este format într-un mod foarte diferit, din piele. Acest tip de 
regenerare a fost descoperit de G. Wolff, care a ales în mod deliberat un tip de 
mutilare ce nu se putea produce accidental în mod natural; nu exista, prin urmare, 
selecție naturală pentru acest proces regenerativ particular. 

A patra problemă este pusă de simplul fapt al reproductiei: o parte detaşată a 
părintelui devine un nou organism; o parte devine un întreg” [3, p. 19 —21]. 

Aceste fenomene pot fi înțelese doar în termenii unor “entități cauzale” care, 
într-un mod anume, sunt ceva mai mult decât “suma părților sistemelor în dezvoltare, 
şi care determină scopurile proceselor de dezvoltare” [3, p. 21]. Vitaliştii — arată 
Sheldrake — atribuie astfel de proprietăţi factorilor vitali, organiciştii câmpurilor 
morfogenetice, iar "mecanicistii programelor genetice” [3, p. 21]. El nu este defel 
satisfăcut de paradigmele explicative oferite de geneticienii molecularişti, remarcând 
chiar că aceştia, deşi se declară cu hotárire împotriva conceptelor vitaliste, tocmai 
astfel de concepte disimulează în teoriile lor: 

“Conceptul de programe genetice este bazat pe o analogie cu programele care 
dirijează activitățile computerelor. El implică ideea că oul fertilizat confine un 
program pre-format care într-un fel sau altul specifică scopurile morfogenetice ale 
organismului şi coordonează şi controlează dezvoltarea lui spre ele. Dar programul 
genetic trebuie să cuprindă ceva mai mult decât structura chimică a ADN-ului, căci 
copii identice de ADN sunt transmise tuturor celulelor; dacă toate celulele erau 
programate identic, ele nu s-ar fi putut dezvolta în mod diferit. Aşadar, ce este exact 
conceptul de program genetic? În răspunsul la această chestiune, ideea poate doar să 
se fürümifeze în vagi sugestii despre referitoare la interacțiuni fizico-chimice 
structurate cumva în timp şi spaţiu; problema este reiterată. 

Există o dificultate încă mai serioasă. Un program de computer este pus într-un 
computer de o fiinţă conştientă inteligentă, programatorul computerului. Programul 
este proiectat şi scris cu scopul de îndeplini un anume scop computaţional definit. În 
măsura în care programul genetic este considerat ca analog cu un program de 
computer, aceasta implică existența unei anume entităţi intentionale ce joacă rolul 


programatorului. Dar dacă se susține că programele genetice nu sunt analoage cu 


progamele de computere obişnuite, ci cu cele ale computerelor auto-reproducátoare, 
auto-organizatoare, problema este că astfel de computere nu există. Si chiar dacă ar 
exista, ele ar fi trebuit să fie programate la modul cel mai elaborat de către 
inventatorii lor în primul rând. Singura cale de ieşi din această dilemă este de spune 
că programul genetic a fost alcătuit în cursul evoluției de o combinaţie de mutații 
întâmplătoare şi selecție naturală. Dar atunci similaritatea cu un program de 
computer dispare şi analogia devine fără sens. 

Mecaniciştii conventionali resping ideea potrivit căreia comportamentul 
aparent orientat spre scop al organismelor aflate în dezvoltare, în procese de reglaj 
şi în regenerare indică faptul că respectivele organisme sunt sub controlul unui 
factor vital care le ghidează către ţintele lor morfologice. Dar în măsura în care 
explicaţiile mecaniciste depind de concepte teleologice cum ar fi programele genetice 
sau instrucţiunile genetice, directionalitatea cu scop poate fi explicată numai pentru 
că a fost deja introdusă pe furis. De fapt, proprietăţile atribuite programelor genetice 
sunt remarcabil de similare cu cele cu care îşi înzestrează vitaliştii ipoteticii lor 
factori vitali; în mod ironic, programul genetic pare să fie chiar el un factor vital sub 
o înfăţişare mecanicistá" [3, p. 21 — 22]. 

2. Ín locul a ceea ce numeste "abordare mecanicistá", Rupert Sheldrake 
propune propria sa teorie prin care avanseazá si articuleazá ipoteze si concepte 
originale precum “cauzalitate formativă”, “câmp morfic", "unitate morfica”, 
“rezonanță morficá". Pentru a-i înţelege mai bine ideile, redám în continuare (aşa 
cum sunt expuse pe site-ul lui [4]) definițiile pe care le dă unor noțiuni ce formează 
armătura teoriei sale: 

- “Camp: o regiune de influență fizică Câmpurile | interconecteazá şi 
interrelationeazá materie şi energie în tărâmul lor de influenţă. Câmpurile nu 
sunt O formă de materie; mai degrabă materia este legată energetic în câmpuri. 
(...) Ipoteza cauzalitatii formative lărgeşte conceptul de câmpuri fizice pentru a 
include câmpul morfic printre câmpurile cunoscute de fizică”. 

- “Camp morfic: un câmp în interiorul şi în jurul unei unităţi morfice şi care 
organizează structura caracteristică şi tiparul activității acesteia. Câmpurile 
morfice se află la baza formei şi comportamentului unităților morfice de pe toate 
nivelurile de complexitate. Termenul de câmp morfic include câmpurile 
morfogenetice, comportamentale, sociale, culturale şi mentale. Câmpurile 


morfice sunt configurate şi stablizate prin rezonanță morfică cu unități morfice 


similare anterioare, care se aflau sub influenţa unor câmpuri de acelaşi fel. Ele 
conţin prin urmare un gen de memorie cumulativă şi tind să devină crescător 
habituale". 
“Câmpuri morfogenetice: câmpuri care au un rol cauzal în morfogeneză. (...) În 
ipoteza cauzalitatii, ele sunt considerate drept câmpuri morfice stabilizate prin 
rezonanță morfică ". 
“Formă: figura, configurația sau structura a ceva, ca distinse de materialul 
alcătuirii acelui ceva”. 
“Habit (= obisnuintá): o dispoziție corporală sau mentală; o tendinţă stabilă de 
a apare sau de a se comporta într-un anumit mod, dobândit în general prin 
repetare frecventă; o practică stabilă, o cutumd sau un uzaj. (...) În ipoteza 
cauzalitátii formative, natura unităților morfice la oricare nivel de organizare 
tinde crescător să devină habituală prin repetiție, din pricina rezonanfei 
morfice". 
“Informaţie: A informa înseamnă literal a pune în formă. În prezent, informaţia 
este în general considerată a fi sursa formei sau ordinii în lume; informaţia (...) 
joacă rolul unei cauze formative, ca, de exemplu, în conceptul de «informaţie 
genetică» ". 
“Ipoteza cauzalitátii formative: ipoteza că organismele sau unităţile morfice de 
la toate nivelurile de complexitate sunt organizate de câmpuri morfice, care, la 
rândul lor, sunt influențate şi stabilizate prin rezonanță morfică de toate unităţile 
morfice similare anterioare”. 
“Memorie: capacitatea de a nu uita, de tinere minte sau de recunoaştere. Din 
punct de vedere mecanicist, memoria umană şi animală depinde de urmele 
materiale din sistemul nervos. Din punct de vedere al ipotezei cauzalitatii 
formative, memoria, în variatele sale forme, atât conştiente cát şi inconștiente, 
este datorată rezonantei morfice”’. 
-"Rezonantá morfică: influența structurilor precedente de activitate asupra 
structurilor ulterioare similare de activitate organizate de câmpuri morfice. 
Prin rezonanță morfică, influenţele cauzale formative traversează atât spațiul 
cât şi timpul, iar aceste influențe se presupune că nu scad cu distanța sau în 
timp, dar provin numai din trecut. Cu cât este mai mare gradul de similaritate, 


cu atât este mai mare influenţa rezonantei morfice. In general, unităţile morfice 


se aseamănă strâns cu ele însele din trecut, şi sunt supuse auto-rezonanfei cu 
propriile lor stări din trecut”. 

— “Unitate morfică: o unitate de formă sau organizare, cum ar fi un atom, o 
moleculă, un cristal, o celulă, o plantă, un animal, un tipar de comportament 
instinctiv, un grup social, un element al culturii, un ecosistem, o planetă, un 
sistem planetar sau o galaxie. Unităţile morfice sunt organizate în ierarhii de 
unități în unități; de pildă, un cristal contine molecule, care contin atomi, care 
conţin electroni şi nuclee atomice, care conțin particule nucleare, ce conţin 
quarkuri ". 

3. Ipoteza fundamentală de la care pleacă Sheldrake şi pe care o numeşte 

"ipoteza cauzalitátii formative” — expusă mai detaliat în [5] — este următoarea: dacă la 

un moment t;, o entitate A se comportă într-un anumit fel, şi dacă la un moment 

ulterior t; o altă entitate asemănătoare B se află în circumstanţe similare cu cele in 
care se aflase A la tı, probabilitatea ca entitatea B să se comporte într-un mod identic 
va fi crescută. Prin urmare, există o memorie inerentă în natură. Această memorie se 
exprimă prin câmpurile morfice, care sunt sunt câmpuri de forme şi de comportament 
ce au un fel de “depozit de memorie” rezultat din formele anterioare similare. 
Câmpurile morfice sunt principiile organizatoare din natură; ele — care “transportă” şi 
stochează numai informaţie, şi nu energie — înregistrează într-un fel anume toate 
informaţiile despre diverse evenimente, iar apoi exercită o influență formatoare asupra 
tuturor fiinţelor, obiectelor, comportamentelor etc. similare cu cele care au generat 
evenimentele respective, astfel încât noile evenimente să se încadreze predominant în 
noul tipar. “Câmpul ficatului este modelat de formele ficatelor precedente, iar 

câmpul unui stejar de formele şi organizarea stejarilor anteriori. (...) există o 

conexiune între câmpurile similare. Aceasta înseamnă că structura câmpului are o 

memorie cumulativă, bazată pe ceea ce s-a petrecut cu speciile în trecut. Această idee 

se aplică nu numai organismelor vii ci şi moleculelor, cristalelor şi chiar atomilor” 

[6]. Se poate face o comparație cu pământul neted peste care plouă. Iniţial, acesta este 

perfect plan, dar apoi apa începe să sape mici şanţuri prin care se poate scurge mai 

repede. Treptat, santurile se adâncesc si din ce în ce mai multă apă curge prin santurile 
formate. În această comparaţie, santurile sunt noile câmpuri morfice apărute, care 
crează obisnuinta ca lucrurile să decurgă preponderent într-un anumit fel, şi nu în 
altul. Altfel spus, natura îşi crează propriile obiceiuri sau cutume (habit-uri), pe care, 


de multe ori, le considerăm “legi ale naturii”. In ale sale “Cugetări”, Blaise Pascal 


nota: "Cutuma nu este şi ea naturală? Mă tem ca natura să nu fie ea însăşi decât o 
primă cutumă, după cum cutuma este a doua natura” [7, p. 51]. 

Memoria inerentá naturii este prezentá in dezvoltarea viului, in evolutia sa, 
precum si în acţiunile si interacţiunile lui. În virtutea prezenţei unei memorii 
cumulative, natura lucrurilor devine, prin repetiție, din ce în ce mai habituală. Dacă 
lucrurile sunt ceea ce sunt, este pentru cá au avut un trecut. Sáminta de stejar ia, în 
cursul dezvoltării sale, forma şi caracteristicile stejarului. Se comportă într-un mod 
tipic pentru că moşteneşte natura stejarilor care au precedat-o: la bagajul genetic 
chimic se adaugă “habitudinile” de dezvoltare ale nenumáratilor stejari din trecut. Tot 
aşa, dacă o rândunică caută insecte, îşi netezeşte penele, îşi construieşte cuibul, se 
hrăneşte, migrează, se reproduce, ea face la fel ca toate rândunicile dinaintea ei; ea 
moşteneşte memoria speciei sale. 

Sheldrake are convingerea că “abordarea mecanicistă” nu este suficientă pentru 
a înţelege structura şi comportamentul viului. În vreme ce această abordare atribuie 
fenomenele ereditare exclusiv moştenirii genetice “ansamblate” în ADN, ipoteza 
cauzalitatii formative presupune că organismele vii moştenesc de asemenea si 
câmpurile morfice ale organismelor anterioare aparținând aceleiaşi specii. Acest al 
doilea tip de moştenire intervine prin rezonanța morfică, şi nu prin gene. Ereditatea, în 
totalitatea manifestărilor ei, include atât moştenirea genetică cât şi rezonanța morfică 
a formelor anterioare similare. 

4. Procesul prin care forma/structura/comportamentul unei entități sau a unui 
sistem, ori a unei unități morfice este influențată non-local (prin intermediul 
câmpurilor morfice) de  formele/structurile/comportamentele din trecut ale 
entitátilor/sistemelor/unitátilor morfice similare este asemănător cu fenomenele de 
rezonanță; de aceea Sheldrake l-a botezat “rezonanță morfică”. “Prin rezonanță 
morfica, tiparele de activitate în sistemele auto-organizatoare sunt influențate de 
tipare similare din trecut, conferind fiecărei specii şi fiecărui tip de sistem auto- 
organizator o memorie colectivă” [8]. 

În lucrările sale, Sheldrake dă mai multe exemple de situaţii pe care le 
interpretează ca fiind ilustrári ale rezonantei morfice: 

“Există exemple de răspândire spontană a noilor habitudini la animale şi 
păsări, exemple care furnizează dovezi cel putin circumstantiale pentru teoria 
rezonantei morfice. Cel mai bine documentat dintre acestea este comportamentul 


pitigoiului cu cap albastru, o mică pasăre comună peste tot în Britania. Laptele 


proaspăt este încă livrat dimineaţa la uşă în Britania. Până prin anii 1950, capacele 
sticlelor de lapte erau făcute din carton. În anul 1921, în Southampton a fost 
constatat un fenomen ciudat. Când oamenii ieşeau dimineaţa să-şi ia sticlele cu lapte, 
ei găseau mici bucăţi de carton în jurul sticlelor, iar caimacul de la vârful sticlei 
lipsea. Observaţii atente au relevat că acestea erau făcute de pifigoii cu cap 
albastru, care se agezau pe vârful sticlei, găureau cu ciocul capacul de carton şi apoi 
mâncau caimacul. (...) Incidentul a stârnit un interes considerabil; apoi şi-a facut 
apariția altundeva în Britania, la circa 50 de mile depărtare, şi în continuare la vreo 
100 de mile distanță. Ori de câte ori fenomenul se ivea, începea prin a se răspândi 
local, pare-se prin imitație. Totuşi, pitigoii cu cap albastru sunt creaturi foarte 
ataşate de locul unde trăiesc şi în mod normal nu se îndepărtează de acesta mai mult 
de patru sau cinci mile. De aceea, diseminarea comportamentului la distante mari 
putea fi explicat numai prin descoperirea independentă a habit-ului. Habit-ul 
pitigoiului cu cap albastru a fost cartografiat peste tot în Britania până în 1947, 
atunci când devenise mai mult sau mai putin universal. Cei care au făcut studiul au 
ajuns la concluzia că habit-ul trebuie să fi fost “inventat” independent de cel puţin 50 
de ori. Mai mult, rata răspândirii lui s-a accelerat pe măsura trecerii timpului. În alte 
parti ale Europei în care sticlele cu lapte sunt livrate la uşă, precum Scandinavia şi 
Olanda, habit-ul a apărut în anii 1930 şi s-a răspândit într-o manieră similară. Aici 
este un exemplu de tipar comportamental care s-a extins într-un mod ce pare să se fi 
accelerat în timp, şi care poate furniza un exemplu de rezonanţă morfică. 

Există însă o dovadă încă şi mai puternică pentru rezonanța morfica. ut there is 
still stronger evidence for morphic resonance. Din cauza ocupaţiei germane a 
Olandei, furnizarea laptelui în această tard a încetat după 1939, fiind reluată abia în 
1948. Întrucât pitigoii cu cap albastru nu trăiesc de obicei decât doi-trei ani, 
probabil cá în 1948 nu mai supraviefuia niciunul din cei care fuseseră vii atunci când 
se făcuse ultima livrare de lapte. Totuşi, când livrările de lapte au fost reluate în 
1948, fenomenul deschiderii sticlelor de lapte de către pifigoii cu cap albastru a 
apărut iarăşi în locuri foarte diferite din Olanda şi s-a extins extrem de rapid, 
devenind, într-un an sau doi, din nou universal. Comportamentul se răspândeşte mult 
mai rapid şi apare independent mai frecvent a doua oară decât prima dată. Acest 
exemplu demonstrează extinderea evoluționistă a unui nou habit care, probabil, nu 
este genetic ci, mai degrabă, depinde de un soi de memorie colectivă datorată 


rezonantei morfice" [6]. 


Fiind un fenomen universal, rezonanta morficá se manifestá si in cazul structurilor 
inanimate, cum sunt cristalele. Sheldrake arată cá, de multe ori, chimistii care au reuşit să 
sintetizeze noi compuşi chimici se confruntă la început cu mari dificultăți în cristalizarea 
acestor substanțe. Însă, cu timpul, aceste substanţe tind să se cristalizeze cu mai mare 
uşurinţă. El citează următorul exemplu dintr-o lucrare de cristalografie. O firma 
producea la una din fabricile ei cristale de cultură simple de tartrat diaminic de etilenă 
crescute în rezervoare cu soluţie şi apă. De la această fabrică, cristalele erau transportate 
la o alta, unde erau tăiate şi şlefuite pentru uz industrial. La un an de la deschiderea 
fabricii, cristalele din rezervoarele de cultură au început să crească într-un ritm 
spectaculos şi, în plus, cristale cu structură diferită aderau la acestea, dând naştere unei 
structuri care se dezvolta şi mai rapid. Materialul care trebuia obținut era tartratul 
diaminic de etilenă anhidru, iar materialul nedorit s-a constatat a fi monohidratul 
aceleiaşi substanţe. În cursul primilor trei ani de cercetare şi teste, ca şi în cursul anului 
de fabricaţie, nu constatase formarea nici unei structuri a monohidratului. După aceşti 
patru ani însă, monohidratul (apărut initial, probabil, dintr-o eroare tehnologică sau dintr- 
o “însămânţare” întâmplătoare) se răspândise prin rezonanță morfică, generalizandu-se 
în procesul de fabricaţie. 

5. Spre deosebire de “biologia academică”, unde termenul de “câmp 
morfogenetic” desemnează un ansamblu de celule prin a căror interacţiune se 
formează un organ particular, Sheldrake defineşte câmpurile morfogenetice ca tipuri 
speciale de câmpuri morfice ce influenţează şi sunt influențate de structurile vii: 
“Termenul de câmpuri morfice este mai general în înţelesul lui decât cel de câmpuri 
morfogenetice, şi include alte tipuri de câmpuri organizatoare in plus fata de cel al 
morfogenezei; câmpurile organizatoare ale comportamentului animal şi uman, ale 
sistemelor sociale şi culturale şi ale activității mentale pot fi considerate drept 
câmpuri morfice conținând o memorie inerentá" [5, p. 112]. Câmpurile 
morfogenetice contin informaţia necesară pentru a modela forma exactă a unei ființe 
vii, ca parte a epigenezei sale, şi de asemenea îi imprimă comportamentul şi modul de 
relationare cu alte ființe vii. În concepția lui Sheldrake, “câmpurile morfogenetice 
acționează prin impunerea anumitor pattern-uri asupra altor tipuri de activitate 
întâmplătoare sau indeterminate. De exemplu, ele determină microtubulii să 
cristalizeze într-o parte a celulei şi nu în alta, deşi subunitățile din care sunt alcătuiți 
sunt prezente peste tot în celulă” [8]. Dată fiind organizarea ierarhică, o unitate 


morfică de nivel mai înalt trebuie într-un fel să coordoneze aranjamentul părților din 


care este compusă; si face aşa prin influenţa exercitată de câmpul sáu morfogenetic 
asupra cámpurilor morfogenetice ale unitátilor morfice de pe nivelurile inferioare. 

De asemenea, câmpurile morfogenetice (în general, câmpurile morfice) nu sunt 
fixate o dată pentru totdeauna, nu sunt imuabile, ci evoluează, sunt supuse 
transformării so proceselor “de învăţare”. “Forma” nu rămâne etern nemodificata, nici 
pur iterativă; ea se schimbă, căci tot ceea ce se petrece realmente în lume va 
determina generarea morfologică transmisă prin câmpurile morfice (respectiv 
morfogenetice). Dacă un număr critic de indivizi ai unei specii dobândeşte o anumită 
însuşire sau învaţă un anumit comportament, ceilalți indivizi ai speciei preiau prin 
rezonanță morfică noile calități, chiar şi dacă între ei nu există nici un contact 
demonstrabil în mod convenţional (adică rezonanța morfică ar fi un gen de 
“interacțiune informaţională” non-locală). 

6. Activitatea cerebrală şi psihismul (individual şi colectiv) sunt şi ele domenii 
ale realității în care se desfăşoară fenomene de rezonanță morfică. “Câmpurile 
organizatoare ale activităţii sistemului nervos sunt de asemenea moştenite prin 
rezonanță morfică, transmițând o memorie instinctivă, colectivă. Fiecare individ 
foloseşte şi contribuie la memoria colectivă a speciei. Aceasta înseamnă că noi tipare 
de comportament se pot răspândi mai rapid decât ar fi fost altfel posibil. De exemplu, 
dacă şobolanii dintr-o anume rasă învaţă un truc nou la Harvard, atunci şobolanii 
din acea rasă vor fi capabili să înveţe mai repede acelaşi truc oriunde în lume, să 
spunem la Edinburgh şi Melbourne. Există deja dovezi rezultate din experimente de 
laborator (prezentate in [2, 3] — n. n.) că aşa se întâmplă realmente. 

Rezonanta unui creier cu propriile sale stări anterioare ajută de asemenea să se 
explice memoriile indivizilor animali şi umani. Nu este nevoie ca toate memoriile să 
fie ‘stocate’ în creier. 

Grupurile sociale sunt şi ele organizate de câmpuri (...). Societăţile omeneşti au 
amintiri ce sunt transmise prin cultura grupului, şi sunt cel mai explicit communicate 
la repunerea în scenă a unui mit sau a unei poveşti fondatoare (...) prin care trecutul 
devine prezent printr-un fel de rezonanţă cu cei care au îndeplinit înainte aceleaşi 
ritualuri” [8]. 

7. Teoria rezonantei morfice aplicată la chestiunea memoriei duce la ideea 
existenței unei memorii umane colective, concept foarte asemănător cu cel al 
inconştientului colectiv propus cândva de Carl Gustav Jung. “Jung — afirmă 


Sheldrake — gândea inconştientul colectiv ca pe o memorie colectivă, memoria 

colectivă a umanităţii. El gândea că oamenii ar fi mai acordafi între ei ca membrii ai 
propriilor familii, rase si grupuri sociale şi culturale, dar că ar exista totuşi o 
rezonanță fundamentală a întregii umanitati: o experiență comună de lucruri 
fundamentale pe care oamenii de pretutindeni le trăiesc (cum ar fi comportamentul 
parental şi diferite pattern-uri sociale şi structuri de experienţă şi gândire). Ea nu ar 
fi atât o memorie provenită de la persoanele particulare din trecut cât o medie a 
formelor primare de structuri ale memoriei; acestea sunt arhetipurile. Noţiunea lui 
Jung de inconştient colectiv se potriveşte foarte bine în contextul abordării generale 
pe care o avansez. Teoria rezonantei morfice ar conduce la o radicală reafirmare a 
conceptului jungian de inconştient colectiv” [6]. Principala diferenţă dintre viziunea 
lui Jung şi demersul lui Sheldrake “este că ideea lui Jung (de inconştient colectiv — n. 
n.) a fost aplicată la experiența umană şi memoria colectivă umană. Ceea ce susțin 
eu — spune Sheldrake — este că un principiu foarte similar operează în tot universul, 
nu numai pentru ființele umane. Dacă tipul de deplasare radicală de paradigmă 
despre care vorbesc are succes in biologie — dacă ipoteza rezonantei morfice este fie 
şi numai aproximativ corectă — atunci ideea lui Jung a inconştientului colectiv ar 
deveni o idee fundamentală în ştiinţă. Comceptele de camp morfogenetic şi de 
inconştient colectiv ar modifica complet contextul psihologiei moderne" [6]. 

8. Deocamdată (cel puţin), speranţele lui Sheldrake ca ideile sale să producă o 
deplasare radicală de paradigmă în biologie nu s-au împlinit. Ipotezele lui nu sunt 
văzute cu ochi buni de corifeii şi coribantii “ştiinţei oficiale”. Argumentele prezentate 
de el sunt fie răstălmăcite, fie, pur şi simplu, ignorate — ajungându-se chiar până la un 
fel de ostracizare a biologului britanic printre colegii săi de breaslă. 

Acuzat că încearcă să reintroducá magia în “cetatea” ştiinţei, Sheldrake este 
declarat eretic. “Argumentarea lui Sheldrake este un exercițiu de pseudo-ştiinţă. 
Multi cititori (ai cărții [2] — n. n.) vor fi rămas cu impresia că Sheldrake a reuşit să 
găsească un loc pentru magie în discuţia ştiinţifică — şi într-adevăr, acesta a fost 
poate unul din obiectivele scrierii unei astfel de cărți” [1], declara ritos John Maddox 
în 1981. Acelaşi vajnic apărător al establishment-ului ştiinţific îşi reitera. peste ani, 
idiosincrazia, într-un interviu acordat BBC-ului în 1994: “Sheldrake propune magia 
în locul ştiinţei, şi acest lucru poate fi condamnat în exact aceleaşi limbaj pe care 
papii l-au folosit pentru a-l condamna pe Galilei, şi pentru aceleaşi motive: asta este 
o erezie” (conform [9]). Dar comparatia nu este prea fericit aleasă: dacă numele lui 


Galileo Galilei s-a înscris cu majuscule în istoria cunoaşterii omeneşti, cine mai ştie 

astázi cum se numesc cei care l-au condamnat ca eretic?... Din fericire, acum sunt alte 


vremuri decât cea a lui Galilei. Sheldrake poate spune fără teamă şi cu voce tare: “e 


[71 


pur si muove", chiar dacă concepţiile lui s-ar putea dovedi eronate. 


Bibliografie 


1. 
2; 


3: 


A 


*** — “A Book for Burning? ", NATURE, vol. 293, no. 5830, 245-246, 1981. 

R. Sheldrake — “A New Science of Life: The Hypothesis of Formative Causation", 
Blond & Briggs, London, 1981. 

R. Sheldrake — *A New Science of Life: The Hypothesis of Morphic Resonance", 
Park Street Press, Rochester, Vermont, 1995. 

http://www.sheldrake.org/glossary/ 

R. Sheldrake — “The Presence of the Past: Morphic Resonance and Habits of 
Nature", Collins, London, 1988. 

R. Sheldrake — “Mind, Memory and Archetype. Morphic Resonance and the 
Collective Unconscious”, PSYCHOLOGICAL PERSPECTIVES, vol. 18, no. 1, 9— 
25, 1987. 


7. Pascal — “Cugetări”, Editura Ştiinţifică, Bucuresti, 1992. 


R. Sheldrake — "Morphic Fields and Morphic Resonance", ENTELECHY: MIND 
AND CULTURE, Spring/Summer 2005. 
"Rupert Sheldrake", Wikipedia. 


12 


13 


